Vrou dood buite woonkompleks gevindArgieffoto Die polisie in Port Elizabeth is steeds op soek na die moordenaars van die vrou wat Saterdagoggend dood buite ŉ woonkompleks in Fairview gevind is. Die vrou het ŉ skietwond aan haar kop gehad. Sy is intussen as Sisanda Fani (30) geïdentifiseer. Kapt. Sandra Janse van Rensburg, woordvoerder van die polisie, sê ŉ inwoner van die kompleks op Restitutionweg het omstreeks 06:00 by die komplekshek uitgegaan en ŉ VW Polo opgemerk wat op die sypaadjie voor die kompleks gestaan het. “Hy het gedink dit is vreemd dat ŉ vrou alleen in ŉ voertuig daardie tyd van die oggend daar sou sit, en het nader gestap om te hoor of hy kon help. Toe hy sien die vrou toon geen reaksie nie, het hy ŉ ambulansdiens ontbied. Fani het ŉ skietwond aan haar kop gehad en is op die toneel dood verklaar,” sê Janse van Rensburg. Sy het bevestig dat Fani in dieselfde kompleks gewoon het. Die motief vir haar moord is in dié stadium onbekend. Enigiemand met meer inligting wat die polisie in hul ondersoek kan help, word versoek om die Walmer SAPD by 041 509 4000/4006 of 041 581 1496, of kapt. Estelle Edwards by 079 520 3256 te bel.